text: Extraterrestres amb pintura bufada | manetesicosetes
  Extraterrestres amb pintura bufada
  03 des. 2014 4 comentaris
  by elisabetsalie in 2 anys, 4 anys, Activitats interior, creativitat, Dibuix, Eines i materials, Paper i cartró, Pintura, Practicar habilitats
  Després de fer una activitat amb pintures molt aigualides durant la primavera passada, vaig decidir oferir-los les restes de pintura, comptagotes, papers molt grans en blanc i unes palletes. Feia molt temps que havia vist una activitat molt divertida i interessant que tenia ganes de provar però que, incomprensiblement, havia anat quedant enrera… Em vaig posar a l'altra banda de les tauletes i vaig deixar d'anar algunes taques de pintura líquida sobre el paper i els vaig ensenyar què passava si hi bufàvem fort amb una palleta. La idea els va engrescar i varen voler posar en pràctica de seguida l'activitat.
  El gran se'n va sortir ben aviat sense problemes i va gaudir moltíssim esbrinant com aconseguir esquitxos ben divertits segons la intensitat i la direcció de les seves bufades. Al petit, però, això de bufar no li sortia gaire bé i li va caldre la meva ajuda quan es cansava de provar. Practicar el buf és una bona manera d'ajudar els nens a parlar i a vocalitzar més clarament, i em va sorprendre que això de bufar no li sortís bé perquè és molt i molt xerraire… Va acabar posant els dits a les taques i rascant amb la palleta per fer lliscar la pintura més còmodament sobre el paper.
  Quan ja varen estar tacats de colors tots els papers, ho vàrem deixar assecar unes hores i, tot seguit, els vaig oferir retoladors i ulls amb nineta mòbil per anar composant els extraterrestres que més els agradessin. Algunes taques les varen transformar en animals, altres en éssers vinguts d'una altra galàxia, amb un, dos, tres ulls, diverses boques i més d'un parell de braços i cames. La imaginació al poder! Això sí, tots eren molt i molt simpàtics i no feien gens de por: havien vingut al nostre planeta per ser els nostres amics… En cap moment la paraula monstre va sortir, ja que a nosaltres de moment no ens agraden gens…
  Quan varen estar les obres acabades, les vàrem tenir una colla de mesos penjades a la paret de l'habitació i la veritat és que feien goig posades una al costat de l'altra i ens ajudava a recordar sovint que bé ens ho vàrem passar creant la nostra col.lecció de petits i simpàtics visitants.
  Març 2014: 4 anys i 3 mesos / 2 anys i 8 mesos
  Entrades on es mostra la mateixa activitat o activitats relacionades amb pintura i aire:
  Blow Painting de Raising Sparks, imatge enllaçada a l'entrada Materials a baix cost de Fer de Mestres.
  Pintem bitxets del blog Feinetes Pendents.
  Monstres de xocolata del blog Aquí ho deixo dit.
  Pintem un quadre bufant de Sortir amb Nens.
  Pintura de precisió de Encenent la imaginació, on enlloc de bufar pintura es bufen colorants alimentaris.
  Pintar amb palletes de Descobrint i Experimentant Creixem, on es bufa pintura amb purpurina.
  La capsa de P3- versió 2 de Manetesicosetes, on enlloc de bufar la pintura, s'escampa amb l'assecador de cabells.
  Previous Construccions de paper inspirades en un llibre espectacular Next El món màgic de l'elefant Pomelo
  des. 04, 2014 @ 09:15:56
  hehe què simpàtics els extraterrestres. Nosaltres sí que vàrem fer mostres un dia, però de xocolata: http://aquihodeixodit.blogspot.com.es/2013/05/monstres-de-xocolata.html